《惠墨》
宋代·郑清之

老龙卧苍海，千年抱明珠。
神禹决淮泗，偃蹇不受驱。
怒走崧岱决，风雨撼八区。
亭亭立天柱，化作青松株。
蟠根蛰九地，融液如流酥。
嶙峋脱支节，幽人拾肌肤。
虹光夜穿屋，盎突明膏腴。
芳薰渐凝渍，玄霜出冰壶，
糅以丹凤髓，摹以青龟趺。
捣以明月兔，曝之暘谷乌。
或润似玉玦，或坚如金觚。
六丁下取将，香蔼流清都。
绛阙注仙籍，白日飞凡夫。
借问何神灵，黑质分龙躯。
干将昨已至，莫耶复来趋。
二龙适吻合，变化尤其殊。
君看一滴水，双双跃天衢。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。